شوعارلار آلدادیجی(۱) اولورلار هردن! آیری-آیری ندنلردن آسیلی اولاراق کوتلهمیزین(۲) ادبی باجاریغی آشاغی سویهده قالیبدیر. بونا گؤره ده اونلار شوعاری شعردن داها آرتیق سئویرلر. بو آرادا بیر سیرا آدینی شاعیر قویان، آنجاق اصلینده شوعار وئرن یولداشلار باجاریقلی شاعیرلریمیزدن داها آرتیق کوتله ایچینه یول آچا بیلیرلر. قیسا سورهده (۳)بو دوروم بیزیم خئیریمیزه قورتولسا دا، اوزون سورهده (۴)بونون هئچ یاخشی اولمادیغینا اینانیرام. بو شوعار وئرن یولداشلار یوکوملولوک (مسوولیت) آدینا شعریمیزی قوربان وئریرلر. اینانیرام بونلار بیر حزب یارادا بیلسهایدیلر، داها شعر آرخاسیندا گیزلنمزدیلر بلکه یاراتدیقلاری حزبین تریبونلارینین آرخاسیندا باغیراراق شوعارلارینی کوتلهنین قولاغینا چاتدیرماغا چالیشاردیلار.
بو آرادا بیر سیرا شاعیر یولداشلاریمیز دا یوکوملولویون هزینهلریندن قورخدوقلارینا گؤره، آوانقارد ادبیات آرخاسیندا گیزلهنیرلر. سانکی آوانقارد ادبیات توپلومدان قیریلماق دئمکدیر!!! بونلار گؤزلرینین قارشیسیندا هر گون اولماسین-قالماسین حاقسیزلیقلاری گؤره-گؤره فردی دونیالارینا سیغینیرلار. سؤز سؤزه گلنده ایسه “من شعریمی هئچ بیر ایدئولوژی تریبونونا چئویرمهرم” دئیه اؤزلرینی ساوونماغا چالیشیرلار. سانکی یاشادیقلاری توپلومون آجیلاری شعرلرینه یول آچسا شعرلری ایدئولوژِی تریبونونا دؤنر! آنجاق، ائروتیک خاطیرهلری ادبیات آدینا اوخوجویا وئریلسه آوانقارد اولار.
عزیز یولداشلار! آلدادیجی شوعارلار آرخاسیندا گیزلنمک یئرینه حقیقتی اؤز مخاطبلرینیزه آچیقلایین! یوخسا سوسون! کیمسه سیزدن آچیقلاما ایستهمیر. آنجاق، آچیقلاما آدی آلتیندا بیزیم شوعوروموزا توهین ائتمهیین! دونیا ادبیاتی ماکسیم گورگی، سارتر، پابلو نرودا، ناظیم حیکمت، آنا آخماتووا، اوسیپ ماندلشتایم، برتولت برشت، خلیل رضا، بختیار واهابزاده براهنی… کیمی انسانلیق قارشیسیندا تاریخی یوکوملولوکلرینه قاتیلان، بو یولدا ایسه آغیر هزینهلر وئرن اؤرنکلرله دولودور. فارس ادبیاتیندا شاملو-نو داها ادبیاتچی بیلیرسینیز یوخسا توللی-نی می؟ سیزین ان چوخ بَیندییینیز رامیز روشن وطنه گؤره شعر یازماییبدیر می؟ ندن بیر شاعیر وطندن دانیشاندا اونو تخریب ائتمک اوچون اخلاقسیز داورانیشلارا اوز گتیریرسینیز؟ سیز وطندن دانیشمایین، اوندا شعرلرینیز ایدئولوژی تریبونونا دؤنر! آنجاق وطندن دانیشان شاعیرلریمیزه ده سالدیرمایین لوطفن! وطندن دانیشماق شعرینیزی ایدئولوژیلشدیریرسه، گوناه سیزین شاعیرلیک باجاریغینیزدا دیر. شاعیرین هونری یوکوملولوک ایله شعری باریشدیرماقدادیر. سورون ادبی دوشونجهنیزدن آسیلیدیرسا ندن توپلومسال آجیلارا توخونماییرسینیز. اونلار کی شعری ایدئولوژییه دؤندرمزلر! دوز دئیییرسینیزسه هئچ بیر ایدئولوژییه باغلانمادان یاشادیغینیز توپلومون آجیلارینی شعرلرینیزده وورغولایین! ان آزی اؤزونوزون توپلومسال آجیلارینیزی وورغولایین! سیزین آجیلارینیز یالنیز ائروتیک آجیلاردیرلار می؟ لوطفن قورخاقلیغینیزی آلدادیجی شوعارلار آرخاسیندا گیزلتمهیین!
سیزی نه قده ر سئودیییمی بیلیرسینیز.آنجاق، ائلیمی، ادبیاتیمی حتی دونیا ادبیاتینین تئوریک تمللرینی سیزدن داها آرتیق سئودیییمی ده بیلمهلیسینیز.بو قونودا اؤزونوزو فیکیر صاحابی بیلیرسینیزسه، سیزی مناظرهیه چاغیریرام.
سایقیلارلا
محمد رحمانیفر
۱ – فریبنده ۲ – توده مردم ۳ – در کوتاه مدت ۴ – در بلند مدت
۵ – غیر ادبیاتچی آنجاق بولاندیریق سودان بالیق توتان یولداشلاردان اؤزللیکله سولچو آدی داشییانلاردان ایستهییرم، بئله بیر تارتیشمالارین پوسقوسوندا یاتیب، اؤزلرینه اعتبار قازانماق اوچون شاعیرلریمیزین آدیندان سؤ استفاده ائتمهسینلر. بو شاعیرلرین سیزه هئچ دخللری (ایلگیلری) یوخدورلار. اونلار بیزیم شاعیرلریمیزدیرلر. اتلرینی یئسک ده سوموکلرینی سیزه ساری آتمایاجاغیق.
۶ – طایفا بازچیلیقلارا سون قویون لوطفن! مگر بو شاعیرلر مودئرن اولماق ادعاسیندا دئییللر؟ مودئرن دونیا طایفابازچیلیق دونیاسی دئییل. دوشونجهلر دونیاسی دیر.
۷ – شاعیرلریمیزه قارشی هر تورلو سالدیرینی قیناییرام.
۸ – بو یازی سون اولایلارا توخوناراق ژورنالیستی بیر نثرده یازیلیبدیر. وورغولادیغیم مناظره یئرینه گئتسه ادبی تئوریک تمللر اساسیندا تارتیشا بیلهریک.
محمد رحمانی فر
اولین نفری باشید که نظر میدهید!
عزیزان علاقه مند به دریافت مرتب روزنامه ساقی آذربایجان از طریق پست می توانند با دفتر روزنامه تماس حاصل نموده و یا به سامانه پیام کوتاه روزنامه پیامک بفرستند.
اشتراک یکساله: 340 هزار تومان
اشتراک شش ماهه: 170 هزار تومان
ضمنا هزینه بسته بندی و ارسال از طریق پست بر عهده روزنامه می باشد.
برای عضویت در خبرنامه پیامکی، اطلاعات خود را وارد کنید
از مسئولین محترم استان که وعده های آنان در این ستون پیگیری گردیده خواهشمند است توضیحات خود را در خصوص علل عدم تحقق وعده های داده شده جهت اطلاع شهروندان محترم و تنویر افکار عمومی به دفتر روزنامه ساقی ارسال فرمایند.
azb_Arab azb_Arab azb_Arab azb_Arab azb_Arab pbt_Arab prs_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab prs_Arab pes_Arab pes_Arab